एहि बेर कोसी मानै बला नै छलीह । अपन बाँहि खोलि पानि रूपि ममता परसि रहल छलीह । एहि बाढ़िमे एकटा खऽढ़ो नै बचलै । मात्र दूर-दूर धरि ढेह मारैत पानिक पथार बचल छलै । लोक प्राण बचबै लेल जँहि-तँहि शरणार्थी बनल छल । डूबल बाधक बीच एकटा चौकी भासल जाइत छल । ओहि चौकीपर 14 सालसँ 6 साल धरि चारि टा नेना आ एकटा माए बैसल छल । पानिक प्रवाह संग भासैत चौकी आ सुखाएल ठोर बाधकेँ करुण कऽ देने छल । एकाएक चौकी डगमगाए लागलै । पानिमे चौकी फूलि गेल छलै । ओजन बढ़लै तें डूमऽ लागल । ई देख माए सब नेनाकेँ एक ठाम कऽ अपने बीच धारमे कूदि गेल । क्षणेमे पानिक कोरामे समा गेलै । ओकर तियागपर आकाशो तामससँ गड़गड़ाए लागल । मेघो कानऽ लागल छल । 